
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	19 octombrie 2009

	Nr.
	27/507


R A P O R T

asupra proiectului de Lege privind aprobarea Ordonanţei de urgenţă a Guvernului nr.57/2009 pentru modificarea Legii nr.416/2001 privind venitul minim garantat

În conformitate cu prevederile art.95 şi 115 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 450 din 28 septembrie 2009, cu dezbaterea pe fond, în procedură de urgenţă, a proiectului de Lege privind aprobarea Ordonanţei de urgenţă a Guvernului nr.57/2009 pentru modificarea Legii nr.416/2001 privind venitul minim garantat.

La întocmirea prezentului raport, Comisia a avut în vedere:

· avizul favorabil al Consiliului Legislativ (nr.555/28.05.2009)
· avizul favorabil al Comisiei pentru buget, finanţe şi bănci (nr.22/508/07.10.2009)
· avizul favorabil al Comisiei juridice, de disciplină şi imunităţi (nr.31/870/06.10.2009)
· avizul favorabil al Comisiei pentru administraţie publică, amenajarea teritoriului şi echilibru ecologic (nr.26/684/06.10.2009).

Proiectul de lege are ca obiect de reglementare aprobarea Ordonanţei de urgenţă a Guvernului nr.57/2009 pentru modificarea Legii nr.416/2001 privind venitul minim garantat, prin care se urmăreşte  majorarea cu 15% a venitului minim garantat şi asigurarea fondurilor necesare pentru plata ajutorului social din bugetele locale, integral din sumele defalcate din unele venituri ale bugetului de stat.


Comisia propune Plenului Camerei Deputaţilor aprobarea proiectului de lege în forma prezentată din următoarele considerente:

· nivelul prestaţiei este prea scăzut pentru a oferi protecţie adecvată celor cu venituri reduse, cuantumul venitului minim garantat reprezentând, în prezent, doar 18% din salariul minim pentru anul 2009, comparativ cu 29% în 2004.
· modul de susţinere financiară a condus la o subfinanţare, deoarece sumele de la bugetul de stat acordate au fost consumate, iar bugetele locale au participat cu surse proprii în proporţie redusă sau chiar deloc, ducând la neplata acestor drepturi.

Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 15 octombrie 2009 au participat, în conformitate cu prevederile art.55 din Regulamentul Camerei Deputaţilor:
· d-na Doina Pârcălabu – Secretar de Stat, Ministerul Muncii, Familiei şi Protecţiei Sociale, preşedintele Casei Naţionale de Pensii şi Alte Drepturi de Asigurări Sociale

· d-na Gabriela Mateescu – director, Ministerul Muncii, Familiei şi Protecţiei Sociale 

· d-na Irina Alexe – Secretar de Stat, Ministerul Administraţiei şi Internelor

· d-na Cristina Dobriţoiu – Secretar general adjunct, Ministerul Administraţiei şi Internelor
· d-na Constanţa Buzatu – consilier, Ministerul Finanţelor Publice.

La lucrările comisiei au fost prezenţi 18 deputaţi, din totalul de 19 membri ai comisiei.


Raportul comisiei a fost adoptat cu unanimitate de voturi.

Proiectul de lege a fost adoptat de Senat în şedinţa din 23 septembrie 2009.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.


PREŞEDINTE,



SECRETAR,



Paul Victor DOBRE


Kerekes Károly 

Şef serviciu, 

Consilier parlamentar Elena Mesaroş
Întocmit,
Expert parlamentar Adriana Emilia Breazu

